KAN BLI FORBUDT: Høyre, Frp og Sp ønsker alle å gjeninnføre et forbud mot tigging. Her en tigger på Karl Johan i Oslo i slutten av april i år. Foto: Frode Hansen/VG

Ber Høyre og Frp med på tiggeforbud

Senterpartiet inviterer Høyre og Frp til å kontakte dem for å innføre et forbud mot tigging.

4. oktober 2013

Artikkelen er over seks år gammel

- De har nå en gylden mulighet til å få innført ett av sine valgløfter, sier justispolitisk talskvinne for Senterpartiet, Jenny Klinge til VG.

Samarbeidsavtalen som Høyre og Frp har inngått med Venstre og KrF nevner nemlig ikke tiggeforbudet, som de to førstnevnte vil gjeninnføre og de to sistnevnte er imot.

Les også: Frp åpner for eget «tiggerpoliti» i Norge

Avtalen er utformet slik at en blå-blå regjering vil stå fritt til å søke flertall i Stortinget for saker som ikke er omfattet av avtalen, og der Venstre og KrF sier nei.

Forpliktet

HARD LINJE: Jenny Klinge i Senterpartiet Foto: Roger Neumann/VG

- Jeg har merket meg at det ikke står noe i avtaleteksten om tiggeforbud, og det står at regjeringen står fritt til å søke andre konstellasjoner dersom Venstre og KrF ikke er med. Så da er det bare Senterpartiet de kan komme til, for det er bare vi som går inn for å forby tigging, sier Klinge.

- Jeg forventer faktisk at Høyre og Frp tar ansvar og kommer til oss, ettersom de har programforpliktet seg. Det har Sp også gjort, så det er ingen tvil om de vil få støtte til en lovendring ved å komme til oss. Vi vil være meget positive til en invitasjon om samarbeid om dette, fortsetter Klinge.

Sp-leder Liv Signe Navarsete bekrefter at Sp også har programfestet et tiggerforbud:

- Vi vil selvfølgelig stille oss positive til et slikt forslag, men jeg kan ikke forskuttere her og nå hva vi gjør. Det kommer blant annet an på helheten i politikken. Men siden valgnatten har jeg sagt at Sp vil være et ansvarlig opposisjonsparti som vil stemme for det vi er for, og mot det vi er imot, sier Navarsete til VG.

Venstre og KrF bekymret

Parlamentarisk leder i KrF, Hans Olav Syversen, bekrefter at dette er et punkt som de og Venstre ikke kan setter en stopper for, selv om begge er imot å gjøre tigging forbudt.

- Vi kan ikke utelukke at Høyre og Frp går til Senterpartiet for å diskutere tiggerforbud, ettersom det ikke er en del av avtalen, sier Syversen til VG.

Les også: Tvinger tiggere til å melde seg

Justispolitisk talsmann og nestleder i Frp, Per Sandberg, svarer VG følgende på sms fra forhandlingsrommet på Sundvollen:

- Vi forhandler denne uken, det er ikke sikkert vi trenger Sp, men jeg er klar over Jenny Klinges posisjon.

Dette står i de tre partienes program om tiggeforbud:

Høyre vil gjeninnføre forbud mot tigging for å bekjempe menneskehandel og organisert kriminalitet.

Frp: Mange steder sjeneres innbyggerne av at tiggere og andre grupperinger bedriver en uønsket og kriminell virksomhet i hverdagen, uten at dette blir slått ned på av politiet. Vi ønsker å sikre politiet en tydeligere hjemmel for å sikre offentlig ro og orden, samt å gjeninnføre forbudet mot tigging. Det bør tillates prøveprosjekter i de største byene der en kan opprette et lokalt politi som skal prioritere å sikre offentlig ro og orden.

Senterpartiet vil gjeninnføre forbud mot tigging.

Publisert: 04.10.13 kl. 14:13

Les også

Mer om Tigging